₹300 की जगह ₹500 देने होंगे, सोमवार को ₹750 रुपए चार्ज; मंगला आरती का शुल्क दोगुना
4 जुलाई से शुरू हो रहे सावन में श्रद्धालुओं के लिए बाबा का दरबार तैयार है। 6 से 7 लाख तक श्रद्धालु इस सावन दर्शन कर सकते हैं। शिव भक्तों को श्रीकाशी विश्वनाथ मंदिर तक पहुंचाने के लिए अस्सी और नमो घाट का वाटर वे
वाराणसी के श्री काशी विश्वनाथ मंदिर ट्रस्ट ने सावन महीने में दर्शन और आरती के लिए नई रेट लिस्ट जारी की है। अब सुगम दर्शन के लिए 300 की जगह 500 रुपए देने होंगे। जबकि मंगला आरती के लिए 500 की जगह 1000 हजार रुपए देने होंगे।
सावन महीने के आठों सोमवार को रेट और ज्यादा होगा। इस दिन सुगम दर्शन करने के लिए 750 और मंगला आरती के लिए 2000 रुपए देने पड़ेंगे। यह रेट 4 जुलाई से लागू होगा और 31 अगस्त तक जारी रहेगा। मंदिर के CEO सुनील कुमार वर्मा ने यह जानकारी दी।
वर्मा ने बताया कि मध्याह्न आरती भोग, सप्तर्षि आरती, रात्रि श्रृंगार आरती के लिए 500 रुपए देने होंगे। यह रेट सावन को छोड़कर अन्य दिनों में 300 रुपए है। वहीं, 1 शास्त्री से रुद्राभिषेक करवाने के लिए 700 रुपए और 5 शास्त्रियों से रुद्राभिषेक के लिए 2100 रुपए देने होंगे। वहीं, संन्यासी भोग के लिए सोमवार के दिन 7500 रुपए देने होंगे। जबकि अन्य दिनों 4500 रुपए देने पड़ेंगे।
सुगम दर्शन का शुल्क देने के बाद भक्तों को लाइन में खड़े होने की जरूरत नहीं होती है। साथ ही दर्शन के बाद उन्हें प्रसाद का बॉक्स भी दिया जाता है।
आठों सावन सोमवार को बाबा का होगा श्रृंगार
श्री काशी विश्वनाथ मंदिर न्यास ने बताया कि 10 जुलाई को सावन के पहले सोमवार पर बाबा विश्वनाथ की चल प्रतिमा का श्रृंगार होगा। दूसरे सोमवार पर 17 जुलाई को गौरी-शंकर श्रृंगार, तीसरे सोमवार को अमृत वर्षा श्रृंगार, चौथे पर भागीरथी श्रृंगार और मासिक पूर्णिमा श्रृंगार होगा।
5वें सोमवार को तपस्यारत पार्वती श्रृंगार, छठवें सोमवार को शंकर पार्वती गणेश श्रृंगार, 7वें सोमवार को अर्धनारीश्वर श्रृंगार, 8वें सोमवार (28 अगस्त) को रुद्राक्ष श्रृंगार और 31 अगस्त को वार्षिक झूला श्रृंगार किया जाएगा।
सावन में विश्वनाथ दर्शन के लिए 'वाटर वे' पर विचार
न्यास ने बताया कि श्री काशी विश्वनाथ का धाम शिव भक्तों और कांवड़ियों के लिए तैयार है। पहले दिन 6 से 7 लाख तक श्रद्धालु दर्शन कर सकते हैं। वहीं, पूरे सावन भर में यह संख्या 1 करोड़ को पार सकती है। जून की चिलचिलाती गर्मी में ही हर रोज 1 से 1.50 लाख श्रद्धालु दर्शन कर रहे हैं।
सावन में शिव भक्तों को काशी विश्वनाथ मंदिर तक पहुंचाने के लिए अस्सी और नमो घाट का 'वाटर वे' खुल सकता है। भक्त यहां से 15-20 मिनट में बिना जाम और शोर के काशी विश्वनाथ धाम पहुंच सकेंगे। सावन से पहले इन रूटों पर डीजल इंजन वाली टैक्सी की भी शुरुआत हो सकती है।
27 जून को तैयारियों को लेकर होगी बैठक
सुनील वर्मा ने बताया कि इस मंगलवार (27 जून) को वाराणसी के कमिश्नर कौशल राज शर्मा सावन की तैयारियों और रूटों को लेकर एक बैठक करेंगे। इस बैठक में तय होगा कि मंदिर में एंट्री और एग्जिट का रास्ता क्या होगा? किस-किस रास्ते से भक्त आ-जा सकते हैं?
बताया जा रहा है कि VIP समेत ज्यादा से ज्यादा भक्तों को गंगा द्वार वाले रास्ते से एंट्री देंगे। वहीं, मैदागिन और गोदौलिया से मंदिर वाले मार्ग पर वाहनों को सावन भर के लिए प्रतिबंधित कर दिया जाएगा।
मंदिर को बनाया रखा जा रहा कूल
सुनील वर्मा ने बताया कि काशी विश्वनाथ मंदिर में इस सावन 6 लाख से ज्यादा श्रद्धालुओं का दर्शन-पूजन करने का अनुमान लगाया जा रहा है। भीषण गर्मी को देखते हुए भक्तों के लिए मंदिर को काफी कूल माहौल दिया जाएगा। जर्मन हैंगर के नीचे भक्तों को कतारबद्ध किया जाएगा। जमीन पर मैट होगी, जिस पर भक्त नंगे पांव चलेंगे।
थोड़ी-थोड़ी दूर पर हाई पावर कूलर, फैन और ठंडा मिनरल वाटर मिलेगा। इसके अलावा मेडिकल इमरजेंसी के लिए भी सुविधाएं मुहैया कराई जाएंगी। 4 जुलाई को धाम में श्रद्धालुओं के लिए रेड कार्पेट लगाए जाएंगे। पुष्प वर्षा से स्वागत होगा।
बिना इंतजार कराए होगा दर्शन
​​​​​सुनील वर्मा ने बताया कि सावन में आ रहे श्रद्धालुओं को बिना ज्यादा इंतजार के दर्शन कराए जाएंगे। कई सुविधाएं और मंदिर में प्रवेश के लिए इंट्री-एग्जिट में काफी सहूलियत होगी।
पिछले साल 2022 में सावन के समय एक करोड़ से अधिक श्रद्धालुओं ने बाबा के दर्शन किए थे। जबकि सावन के सोमवार को करीब 6 से 6.50 लाख श्रद्धालु आए थे। वहीं इस बार सावन में करीब सवा करोड़ श्रद्धालुओं के आने का अनुमान है। सावन के सोमवार को 7 से 7.50 लाख श्रद्धालु आ सकते हैं।
श्री काशी विश्वनाथ से जुड़ी ये खबर भी पढ़ें...
इससे पहले भी दर्शन पूजन हुआ था महंगा; मंगला आरती के 350 से 500 रुपए हुए थे
वाराणसी में काशी विश्वनाथ मंदिर में बाबा की आरती महंगी हो गई है। मंगला आरती के लिए भक्तों को 150 रुपए ज्यादा देने होंगे। यानी अब 350 की जगह 500 रुपए देने होंगे। पढ़ें पूरी खबर...